Il mondo di Yor (1983)    'Yor's world, he's the man'    Tegemist siis ühe lollima või siis geniaalsema filmiga, mida viimasel ajal vaadanud. Ei oska hetkel otsustada kumb, sest see piir kipub päev-päevalt väiksemaks jääma. Igatahes film põhineb umbes samanimelise koomiksil, 'Yor, the  hunter', mis räägib ühest ürgaja kütist. Film ise aga tundub rohkem maha tegevat 'Conan the Barbariani' ja siis veidike 'Star Warsi'... Jah, selline sümbioos fantaasiast ja ulmest ning mõlemast jätab mulje, et see ajukirurgia läks üle ootuste halvasti. Järgnev sisaldab massiliselt spoilereid, aga miks ka mitte, ei usu, et keegi kohe vaadata tahaks.      Yor on niisiis üks koopamees/kütt. Ta on kuidagi üksi täisealiseks elanud maailmas, kus elutsevad hiidsisalikud ja autosuurused nahkhiired. Ehkki tõenäoliselt hõimud, kes end temaga seostunud, on mingil moel  välja surnud, sest see on mehele kogu filmi jooksul kõige omapärasem tunnusjoon. Teiste hukk. Ühel seiklusel päästab Yor vanamehe nimega Pag ja kena ürgnaise Ka-Laa papist tritseratopsi küüsist, kelle ta tapab oma kivivasaraga. Seejärel terve nende hõim tähistab ja Ka-Laal tekivad Yori vastu tunded, sest ta pole nagu teised mehed. Pidu jääb aga üürikeseks, sest seda hõimu ründavad lillad karvased koopamehed ja võtavad kõik naised ja lapsed vangi. Yor võitleb küll vapralt, aga siis lüüakse ta nokauti ja  visatakse kõrgeltkaljult alla. Mees pääseb vigastusteta. Hiljem laenab ta Pagilt vibu ja laseb ühe suure nahkhiire alla ja sõidab sellega lillade koopabossile sisse ja päästab Ka-Laa. Koopast väljapääsu otsides avastab Yor tammi ja uputab nii terve koopa ja seal olevad inimesed. Yor kannab ka kuldset medaljoni, millel on mingi seos ta päritoluga. Pag räägib Yorile legendist liivainimestest ja nende kuningannast, kellel on samuti kuldne medaljon. Yor läheb uurima ja liivainimesed vangistavad ta, nende kuninganna  ongi keegi Yori rahvast, aga liivainimesed tahavad meest ohverdada. Nii aga ei lähe ja Yor tapab nad kõik, järjekordne koobas kukub sisse ja ta põgeneb kuningannaga.      Tekib armukolmnurk Yori, Ka-Laa ja kuninganna Ena vahel. Ka-Laa on väga armukade  ja naiste vahel on kassivõitlus, aga siis ilmuvad lillad koopamehed välja ja ründavad neid. Yor annab kõigile tappa, aga Ena saab rünnaku käigus surmavalt haavata. Ena maetakse maha ja Ka-Laa saab tema medaljoni. Järgmiseks jõutakse randa, kus kolmik päästab kamba lapsi ühe sisaliku käest, jõutakse rannarahva juurde ja Yorile pakutakse naiseks hõimuliidri tütart, kelle ta just päästis. Aga ei, Yor ja Ka-Laa on nüüd paar. Rannarahvas räägib tormiga ümbritsetud müstilisest saarest ja lennumasinast, mis nende  küla lähedal alla kukkus. Hõimu ründavad kosmoselaevad laseritega, mille käigus hõimuliider hukub. Yor tahab saarele minna, sest arvab, et seal saab vastuse oma päritolule, rannarahvas annab neile heintest purjepaadi, mis tormi käes vastu ei pea. Yor eraldub meres Ka-Laast ja Pagist, aga kõik jõuavad lõpuks saarele. Tuleb välja, et saar on tehnoloogiliselt üliarenenud ja väljaspoolne ilm on mingi maailmalõpu sündmusest järelejäänud tühermaa. Saart valitseb tegelane nimega Overlord, kellel on uimaste Darth  Vaderite armee, aga teised saareelanikud on vastupanuliikumise alustanud ja tahavad kukutada Overlordi ülemvõimu, sest ta plaanib midagi paha. Yor viskab Overlordist lõpuks teiba läbi, vastupanuliikumine laseb saarel oleva tuumasünteesireaktori õhku ja nad põgenevad kosmoselaevaga maismaale tagasi inimkonnale midagi õpetama.      Ma ei ole pilves, tore oleks küll olla, aga selline see film siis ongi, oma terves hiilguses. Yor-i  peaosas näitleja Reb Brown, kes muideks ei mängi siin halvimas filmis, kus ma teda näinud olen. Filmil on isegi oma tunnuslugu; laulusõnad on päris kohutavad, aga muusika on kummitama jäänud. Üle kõige on see film nii halb, et ta lihtsalt muutub heaks, selles mõttes on ta üks naljakamaid B-filme, mida ma näinud. Igati väärt süütu lõbu.    Hinnang: 1/10 ja 10/10 (raske otsustada)    Posted by: Sander